ΑΠΟΦΑΣΕΙΣ
Αριθμ. απόφ. 113/19.3.2024
Τροποποίηση Κανονισμού Διδακτορικών Σπουδών του Τμήματος Τεχνολογιών Ψηφιακής Βιομη-
χανίας της Σχολής Θετικών Επιστημών του Εθνικού και Καποδιστριακού Πανεπιστημίου Αθηνών.
Η ΣΥΓΚΛΗΤΟΣ
ΤΟΥ ΕΘΝΙΚΟΥ ΚΑΙ ΚΑΠΟΔΙΣΤΡΙΑΚΟΥ
ΠΑΝΕΠΙΣΤΗΜΙΟΥ ΑΘΗΝΩΝ
Έχοντας υπόψη:
1. Τις διατάξεις του ν. 4957/2022 «Νέοι Ορίζοντες στα
Ανώτατα Εκπαιδευτικά Ιδρύματα: Ενίσχυση της ποιότητας, της λειτουργικότητας και της σύνδεσης των Α.Ε.Ι. με
την κοινωνία και λοιπές διατάξεις» (Α’ 141), και ειδικότερα
τα άρθρα 90 έως και 97,
2. την υπό στοιχεία 135557/Ζ1/1-11-2022 εγκύκλιο του
Υπουργείου Παιδείας και Θρησκευμάτων «Εφαρμογή
των διατάξεων του ν. 4957/2022 “Νέοι ορίζοντες στα
Ανώτατα Εκπαιδευτικά Ιδρύματα: Ενίσχυση της ποιότητας, της λειτουργικότητας και της σύνδεσης των ΑΕΙ με
την κοινωνία και λοιπές διατάξεις” (Α’ 141) για την οργάνωση και λειτουργία προγραμμάτων μεταπτυχιακών
σπουδών και λοιπά θέματα»,
3. τις διατάξεις του ν. 5029/2023 “Ζούμε αρμονικά
μαζί - σπάμε τη σιωπή”: Ρυθμίσεις για την πρόβλεψη και
αντιμετώπιση της βίας και του εκφοβισμού στα σχολεία
και άλλες διατάξεις» (Α’ 55),
4. την υπ’ αρ. 1569/22-3-23 κοινή απόφαση των
Υπουργών Οικονομικών, Ανάπτυξης και Επενδύσεων
και Παιδείας και Θρησκευμάτων «Καθορισμός ειδικών
ζητημάτων που αφορούν στην εκπόνηση Βιομηχανικών Διδακτορικών και τη χρηματοδότησή τους από
πόρους του Ταμείου Ανάκαμψης και Ανθεκτικότητας»
(Β’ 1827),
5. τις διατάξεις του ν. 4386/2016 «Ρυθμίσεις για την
έρευνα και άλλες διατάξεις» (Α’ 83),
6. το π.δ. 85/2013 «Ίδρυση, μετονομασία, ανασυγκρότηση Σχολών και ίδρυση Τμήματος στο Εθνικό και Καπο-
διστριακό Πανεπιστήμιο Αθηνών» (Α’ 124),
7. τις διατάξεις του ν. 4589/2019 «Συνέργειες Εθνικού
και Καποδιστριακού Πανεπιστημίου Αθηνών, Γεωπονικού Πανεπιστημίου Αθηνών, Πανεπιστημίου Θεσσαλίας
με τα Τ.Ε.Ι. Θεσσαλίας και Στερεάς Ελλάδας, Παλλημνιακό Ταμείο και άλλες διατάξεις» (Α’ 13), και ειδικότερα το
άρθρο 15 αυτού,
8. τις διατάξεις του ν. 3374/2005 «Διασφάλιση της
ποιότητας στην ανώτατη εκπαίδευση. Σύστημα μεταφοράς και συσσώρευσης πιστωτικών μονάδων - Πα-
ράρτημα διπλώματος» (Α’189) και ιδίως τα άρθρα 14
και 15 αυτού,
9. την υπό στοιχεία Φ5/89656/Β3/13-8-2007 απόφαση
«Εφαρμογή του Συστήματος Μεταφοράς και Συσσώρευσης Πιστωτικών Μονάδων» (Β’ 1466),
10. την υπ’ αρ. 1432/20-1-2023 (Β’ 392) απόφαση της Συγκλήτου του ΕΚΠΑ με την οποία εγκρίθηκε ο Κανονισμός
Μεταπτυχιακών και Διδακτορικών Σπουδών του ΕΚΠΑ,
11. την υπ’ αρ. 1114/29-03-2022 (Β’ 1798) απόφαση της
Συγκλήτου του ΕΚΠΑ με την οποία εγκρίθηκε ο Κανονισμός Διδακτορικών Σπουδών του Τμήματος Τεχνολογι-
ών Ψηφιακής Βιομηχανίας του ΕΚΠΑ,
12. το απόσπασμα πρακτικών της Συνέλευσης του Τμήματος Τεχνολογιών Ψηφιακής Βιομηχανίας του Ε.Κ.Π.Α.
(53η συνεδρίαση 18/1/2024),
13. το απόσπασμα πρακτικών της Συγκλήτου του
Ε.Κ.Π.Α. (10η συνεδρία 28-02-2024),
14. το γεγονός ότι με την παρούσα δεν προκαλείται
δαπάνη εις βάρος του κρατικού προϋπολογισμού, αποφασίζει:
Την τροποποίηση του Κανονισμού Διδακτορικών
Σπουδών του Τμήματος Τεχνολογιών Ψηφιακής Βιομηχανίας του Εθνικού και Καποδιστριακού Πανεπιστημίου
Αθηνών από το ακαδημαϊκό έτος 2023-2024, σύμφωνα
με τις διατάξεις του ν. 4957/2022 και τον Κανονισμό Μεταπτυχιακών και Διδακτορικών Σπουδών του ΕΚΠΑ, ως
ακολούθως:
Άρθρο 1
Γενικές Αρχές
1. Οι Διδακτορικές Σπουδές του Τμήματος Τεχνολογιών
Ψηφιακής Βιομηχανίας του Εθνικού και Καποδιστριακού
ΕΦΗΜΕΡΙ∆Α
ΤΗΣ ΚΥΒΕΡΝΗΣΕΩΣ
ΤΗΣ ΕΛΛΗΝΙΚΗΣ ∆ΗΜΟΚΡΑΤΙΑΣ
E
26 Μαρτίου 2024
ΤΕΥΧΟΣ  ΔΕΥΤΕΡΟ
Αρ. Φύλλου 1857
VARVARA ZACHARAKI
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1857/26.03.2024
Πανεπιστημίου Αθηνών οργανώνονται και λειτουργούν
βάσει της ισχύουσας νομοθεσίας, του Κανονισμού Μεταπτυχιακών και Διδακτορικών Σπουδών του ΕΚΠΑ και του
παρόντος Κανονισμού. Αποσκοπούν στην προαγωγή της
πρωτότυπης επιστημονικής έρευνας και στην ουσιαστική συνεισφορά στην εξέλιξη της γνώσης τουλάχιστον σε
έναν (1) επιστημονικό κλάδο και οδηγούν στην απόκτηση Διδακτορικού Διπλώματος (Δ. Δ.), μετά την εκπόνηση
και την επιτυχή υποστήριξη διδακτορικής διατριβής σε
αντικείμενο που σχετίζεται με την επιστημονική περιοχή του Τμήματος, το οποίο πιστοποιεί την εκπόνηση
πρωτότυπης επιστημονικής έρευνας και την ουσιαστική
συνεισφορά του/της κατόχου του/της στην εξέλιξη της
γνώσης στον αντίστοιχο επιστημονικό κλάδο.
2 Προγράμματα σπουδών τρίτου κύκλου για την εκπόνηση διδακτορικής διατριβής με συνεπίβλεψη δι-
οργανώνονται από το Τμήμα Τεχνολογιών Ψηφιακής
Βιομηχανίας σύμφωνα με το άρθρο 15 του παρόντος
κανονισμού διδακτορικών σπουδών.
3. Διδακτορικά του άρθρου 96 του ν. 4957/2022 («βιομηχανικά διδακτορικά»): Υποψήφιοι/ες που πληρούν
τις προϋποθέσεις εγγραφής σε προγράμματα διδακτορικών σπουδών, δύνανται να υποβάλουν αίτηση για την
εκπόνηση διδακτορικής διατριβής σε συνεργασία με επιχείρηση ή βιομηχανία, που εδρεύει ή παράρτημά της
λειτουργεί στην ημεδαπή, η οποία αφορά στη διεξαγωγή
βιομηχανικής ή εφαρμοσμένης έρευνας με σκοπό την
εξαγωγή ερευνητικών αποτελεσμάτων για την παραγωγή καινοτόμων προϊόντων ή υπηρεσιών. Με πρωτόκολ-
λο συνεργασίας μεταξύ του ΕΚΠΑ, της συνεργαζόμενης
επιχείρησης ή βιομηχανίας και του/της υποψήφιου/ας
διδάκτορος, το οποίο εγκρίνεται από τη Σύγκλητο του
ΕΚΠΑ, κατόπιν εισήγησης του Τμήματος Τεχνολογιών
Ψηφιακής Βιομηχανίας, καθορίζονται οι ειδικότεροι όροι
συνεργασίας για την εκπόνηση διδακτορικής διατριβής
στην επιχείρηση ή τη βιομηχανία και την εξαγωγή των
ερευνητικών αποτελεσμάτων, τη χρήση υποδομών του
εξοπλισμού του ΕΚΠΑ, αν η έρευνα διεξάγεται εντός του
πανεπιστημίου τις υποχρεώσεις και τα δικαιώματα κάθε
συμβαλλόμενου μέρους, συμπεριλαμβανομένου του καθορισμού των δικαιωμάτων πνευματικής ιδιοκτησίας επί
του έργου που διεξάγεται κατά τη διάρκεια εκπόνησης
της διδακτορικής διατριβής.
Άρθρο 2
Όργανα
1. Αρμόδια όργανα για τη λειτουργία των διδακτορικών σπουδών είναι η Σύγκλητος του ΕΚΠΑ και η Συνέλευ-
ση του Τμήματος Τεχνολογιών Ψηφιακής Βιομηχανίας.
2 Η Γραμματεία του Τμήματος Τεχνολογιών Ψηφιακής
Βιομηχανίας υποστηρίζει γραμματειακά και διοικητικά
τις διδακτορικές σπουδές (προκήρυξη, εγγραφές, τήρηση αρχείου κ.ά.).
Άρθρο 3
Δικαίωμα υποβολής αίτησης για εκπόνηση
Διδακτορικής Διατριβής
1. Δικαίωμα υποβολής αίτησης για εκπόνηση Διδακτορικής Διατριβής έχει όποιος είναι κάτοχος μεταπτυχιακού
διπλώματος που έχει χορηγηθεί από Ανώτατο Εκπαιδευτικό Ίδρυμα (Α.Ε.Ι.) της ημεδαπής ή της αλλοδαπής, ή
απόφοιτος προπτυχιακού προγράμματος σπουδών Α.Ε.Ι.
κατ’ ελάχιστον πενταετούς διάρκειας που αντιστοιχεί σε
τριακόσιες (300) πιστωτικές μονάδες του Ευρωπαϊκού
Συστήματος Μεταφοράς και Συσσώρευσης Ακαδημαϊκών Μονάδων (ECTS).
2. Κατ’ εξαίρεση, υποψήφιος που δεν είναι κάτοχος
Δ.Μ.Σ. μπορεί να γίνει δεκτός για εκπόνηση Διδακτορικής Διατριβής εφόσον εμπίπτει σε μία από τις παρακάτω
περιπτώσεις:
α) Έχει ήδη σοβαρό (δημοσιευμένο ή μη) ερευνητικό
έργο σε θέματα παραπλήσια εκείνου που προτείνεται για
τη Διατριβή του με αποδεδειγμένη ωριμότητα γνώσεων
και ικανότητα έρευνας σε αξιόλογο Επίπεδο.
β) Έχει πρότερη ακαδημαϊκή πορεία που θεμελιώνει
εξαιρετικές προοπτικές ερευνητικού έργου, π.χ. υποτροφία από έγκριτο οργανισμό, διακρίσεις σε διεθνείς
οργανισμούς (όπως Ολυμπιάδα Πληροφορικής ή Μαθηματικών), βραβεία, αριστεία, πολύ υψηλές επιδόσεις
στις προπτυχιακές σπουδές.
Οι εξαιρέσεις αυτές θα πρέπει να τεκμηριώνονται
εκτενώς σε έγγραφη εισήγηση του μέλους Δ.Ε.Π. που
προτείνεται να επιβλέψει τη Διατριβή του υποψηφίου ή
της τριμελούς εξεταστικής επιτροπής που έχει αναλάβει
την αξιολόγηση του φακέλου του υποψηφίου ή όποιου
άλλου είναι σε θέση να γνωρίζει τις επιδόσεις του υποψήφιου και διαθέτει το κύρος παρόμοιας πιστοποίησης.
Άρθρο 4
Διαδικασία υποβολής αίτησης για εκπόνηση
Διδακτορικής Διατριβής
1. Το Τμήμα Τεχνολογιών Ψηφιακής Βιομηχανίας δέχεται καθ’ όλη τη διάρκεια του έτους αιτήσεις από τους
ενδιαφερομένους, οι οποίες κατατίθενται στη Γραμματεία του Τμήματος.
2. Το Τμήμα Τεχνολογιών Ψηφιακής Βιομηχανίας δύναται να εκδώσει προκήρυξη ή πρόσκληση εκδήλωσης εν-
διαφέροντος για θέσεις υποψηφίων διδακτόρων, ύστερα
από εισηγήσεις των μελών ΔΕΠ και απόφαση της Συνέλευσης του Τμήματος. Η πρόσκληση δημοσιεύεται στον
διαδικτυακό τόπο του Τμήματος και του Ιδρύματος και
περιλαμβάνει i) τις θεματικές περιοχές στις οποίες υπάρχει ενδιαφέρον εκ μέρους των μελών Δ.Ε.Π. για επίβλεψη
Διδακτορικών Διατριβών, ii) τις καταληκτικές ημερομηνίες υποβολής υποψηφιοτήτων και ανακοίνωσης των
αποτελεσμάτων, iii) τα απαιτούμενα προσόντα και τις
υποχρεώσεις των Υποψηφίων Διδακτόρων σύμφωνα με
τον παρόντα κανονισμό, iv) τη διαδικασία αξιολόγησης
των αιτήσεων και ανακοίνωσης των αποτελεσμάτων.
3. Σε περίπτωση χρηματοδότησης θέσεων υποψηφίων
διδακτόρων από Ερευνητικό Πρόγραμμα μπορεί, ύστερα
από απόφαση της Συνέλευσης του Τμήματος, να γίνεται
προκήρυξη των θέσεων με τη διαδικασία που προβλέπει
το Ερευνητικό Πρόγραμμα. Η προκήρυξη δημοσιοποιείται μέσω του ημερησίου τύπου και αναρτάται στον
διαδικτυακό τόπο του Τμήματος Τεχνολογιών Ψηφιακής
Βιομηχανίας και του Ιδρύματος. Το περιεχόμενό της είναι αντίστοιχο αυτού που περιγράφεται στην παρ. 2 του
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1857/26.03.2024
παρόντος άρθρου. Επιπλέον αυτών, αναφέρονται στην
προκήρυξη και οι όροι χρηματοδότησης.
4. Σε όλες τις προαναφερόμενες περιπτώσεις οι αιτήσεις των ενδιαφερομένων συνοδεύονται από τα δικαι-
ολογητικά που προβλέπονται στο άρθρο 5. Ειδικά για
τις περιπτώσεις των παραγράφων 2 και 3 του παρόντος
άρθρου δεν απαιτείται η υποβολή του δικαιολογητικού
υπ’ αρ. 12 του άρθρου 5.
Άρθρο 5
Απαιτούμενα δικαιολογητικά
1. Αίτηση εκπόνησης Διδακτορικής Διατριβής όπου
αναγράφονται:
- προτεινόμενος τίτλος Διδακτορικής Διατριβής,
- τεκμηριωμένη επιστημονική πρόταση και προσχέδιο
Διδακτορικής Διατριβής,
- προτεινόμενη γλώσσα εκπόνησης της Διδακτορικής
Διατριβής,
- προτεινόμενος επιβλέπων της Διδακτορικής Διατριβής, του οποίου το γνωστικό αντικείμενο ή το επιστη-
μονικό έργο είναι συναφές με αυτό της προς εκπόνηση
διδακτορικής διατριβής.
2. Αναλυτικό Βιογραφικό Σημείωμα.
3. Αντίγραφο Πτυχίου ή Διπλώματος.
4. Αντίγραφο μεταπτυχιακού διπλώματος.
5. Αναγνώριση τίτλου σπουδών βασικού πτυχίου από
ΑΕΙ της αλλοδαπής.
Για τους/τις υποψήφιους/ες από ιδρύματα της αλλοδαπής, που δεν προσκομίζουν πιστοποιητικό αναγνώρι-
σης ακαδημαϊκού τίτλου σπουδών από τον Δ.Ο.Α.Τ.Α.Π.,
ακολουθείται η ακόλουθη διαδικασία:
Η Συνέλευση του Τμήματος ορίζει επιτροπή αρμόδια
να διαπιστώσει εάν ένα ίδρυμα της αλλοδαπής ή ένας
τύπος τίτλου ιδρύματος της αλλοδαπής είναι αναγνωρισμένα.
Η επιτροπή ελέγχει εάν ένα ίδρυμα της αλλοδαπής
ή ένας τύπος τίτλου ιδρύματος της αλλοδαπής συμπεριλαμβάνονται στο σχετικό Μητρώο των αλλοδαπών
ιδρυμάτων που τηρεί και επικαιροποιεί ο Δ.Ο.Α.Τ.Α.Π.
Αν το ίδρυμα της αλλοδαπής ανήκει στον κατάλογο
ιδρυμάτων του άρθρου 307, του ν. 4957/2022, τότε ο
υποψήφιος υποχρεούται να προσκομίσει βεβαίωση τόπου σπουδών, η οποία εκδίδεται και αποστέλλεται από
το πανεπιστήμιο της αλλοδαπής. Αν ως τόπος σπουδών
ή μέρος αυτών βεβαιώνεται η ελληνική επικράτεια, ο
τίτλος σπουδών δεν αναγνωρίζεται, εκτός αν το μέρος
σπουδών που έγιναν στην ελληνική επικράτεια βρίσκεται
σε δημόσιο Α.Ε.Ι
6. Αναγνώριση τίτλου διπλώματος μεταπτυχιακών
σπουδών από ΑΕΙ της αλλοδαπής. Η διαδικασία αναγνώρισης είναι η ίδια με εκείνη που αναφέρεται στην
προηγούμενη παράγραφο.
7. Φωτοτυπία δελτίου ταυτότητας ή διαβατηρίου.
8. Μία (1) φωτογραφία τύπου αστυνομικής ταυτότητας
9. Αναλυτική βαθμολογία των προπτυχιακών και μεταπτυχιακών σπουδών.
10. Μία έως τρεις συστατικές επιστολές κατά προτίμηση από καθηγητές/τριες Α.Ε.Ι, στις οποίες να αξιολογού-
νται οι ερευνητικές προοπτικές του/της υποψηφίου/ας.
11. Πιστοποιητικό καλής γνώσης της αγγλικής γλώσσας, τουλάχιστον επίπεδου Β2. Σε περίπτωση που δεν
υπάρχει πιστοποιητικό, ο υποψήφιος εξετάζεται για τις
γνώσεις του στην αγγλική γλώσσα από την τριμελή επιτροπή που αξιολογεί το φάκελο του.
12. Έγγραφο του προτεινόμενου επιβλέποντα ότι αποδέχεται την επίβλεψη της Διδακτορικής Διατριβής.
Άρθρο 6
Διαδικασία επιλογής υποψηφίων διδακτόρων
1. Η Συνέλευση του Τμήματος, αφού λάβει υπόψη τις
αιτήσεις που έχουν υποβληθεί, τις κατηγοριοποιεί με
βάση τη συνάφεια του ερευνητικού αντικειμένου, και
ορίζει μία τριμελή επιτροπή ανά κατηγορία αιτήσεων.
2. Κάθε τριμελής επιτροπή, που αποτελείται από μέλη
Δ.Ε.Π. του Τμήματος, εξετάζει τις αντίστοιχες αιτήσεις και
τα συνυποβαλλόμενα έγγραφα και καλεί τους υποψηφίους σε συνέντευξη. Κατόπιν υποβάλλει στη Συνέλευση
του Τμήματος αναλυτικό υπόμνημα στο οποίο αναγράφονται οι λόγοι για τους οποίους κάθε υποψήφιος πρέπει
ή δεν πρέπει να γίνει δεκτός, καθώς και ο προτεινόμενος επιβλέπων, εφόσον αυτός δεν έχει προταθεί από τον
υποψήφιο. Η Συνέλευση του Τμήματος, αφού λάβει τη
γνώμη του προτεινόμενου από την επιτροπή επιβλέποντος, τη συνεκτιμά με το υπόμνημα της επιτροπής
και εγκρίνει ή απορρίπτει αιτιολογημένα την αίτηση του
υποψηφίου. Όσοι γίνονται δεκτοί αποκτούν την ιδιότητα
του Υποψήφιου Διδάκτορα (ΥΔ) και εγγράφονται στο
μητρώο του Τμήματος.
3. Κατά την αξιολόγηση μιας αίτησης από την τριμελή
επιτροπή όσο και από το Τμήμα ελέγχονται τα τυπικά
προσόντα του άρθρου 2 του παρόντος κανονισμού.
Η επιτροπή και το Τμήμα συνυπολογίζουν:
i) την ακαδημαϊκή πορεία και τους τίτλους του υποψηφίου,
ii) τη βαθμολογία του,
iii) το πραγματικό του υπόβαθρο ως προς τις θεματικές
περιοχές του ενδιαφέροντός του,
iv) άλλες επιστημονικές δραστηριότητες,
v) τις συστατικές επιστολές, στις οποίες μπορεί να περιλαμβάνεται και εκείνη ενός προτεινόμενου Επιβλέποντα
της Διατριβής,
vi) τη διαφαινόμενη ικανότητά του για ερευνητικό
έργο,
vii) την ύπαρξη υποτροφίας από έγκριτο ίδρυμα,
viii) την εν γένει προσωπικότητα και τα κίνητρά του,
όπως αυτά προκύπτουν από τα στοιχεία του βιογραφικού του σημειώματος και από τη συνέντευξη.
Σημαντικό βάρος στην παραπάνω αξιολόγηση έχει
ενδεχόμενη επιστολή μέλους Δ.Ε.Π. του Τμήματος με
εκπεφρασμένη την πρόθεσή του να επιβλέψει τη Διδακτορική Διατριβή του υποψηφίου.
Άρθρο 7
Επίβλεψη Διδακτορικής Διατριβής
1. Με απόφαση της Συνέλευσης του Τμήματος Ανώτατου Εκπαιδευτικού Ιδρύματος (Α.Ε.Ι.) ορίζεται η τρι-
μελής συμβουλευτική επιτροπή (ΤΣΕ), μεταξύ των οποίων ορίζεται και ο επιβλέπων. Εφόσον έχει κατατεθεί το
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1857/26.03.2024
δικαιολογητικό 12, η συνέλευση λαμβάνει υπόψη της
γνώμη του επιβλέποντα για τον ορισμό των υπόλοιπων
δύο μελών της επιτροπής. Στη συμβουλευτική επιτροπή
δύνανται να συμμετέχουν ως μέλη:
α) Μέλη Διδακτικού Ερευνητικού Προσωπικού (Δ.Ε.Π.)
κάθε βαθμίδας του Τμήματος του Α.Ε.Ι.,
β) μέλη Δ.Ε.Π. άλλων Τμημάτων του ίδιου ή άλλου Α.Ε.Ι.,
γ) Ομότιμοι Καθηγητές και αφυπηρετήσαντα μέλη
Δ.Ε.Π.,
δ) μέλη Διδακτικού Ερευνητικού Προσωπικού σε Ανώτατα Στρατιωτικά Εκπαιδευτικά Ιδρύματα και Ανώτατες
Εκκλησιαστικές Ακαδημίες,
ε) ερευνητές κάθε βαθμίδας που υπηρετούν σε ερευνητικούς και τεχνολογικούς φορείς του άρθρου 13Α
του ν. 4310/2014 (Α’ 258), συμπεριλαμβανομένων της
Ακαδημίας Αθηνών και του Ιδρύματος Ιατροβιολογικών
Ερευνών της Ακαδημίας Αθηνών, καθώς και το επιστημονικό προσωπικό της Ελληνικής Αρχής Γεωλογικών
και Μεταλλευτικών Ερευνών (Ε.Α.Γ.Μ.Ε.) του άρθρου 25
του ν. 4602/2019 (Α’ 45), εφόσον διαθέτει διδακτορικό
δίπλωμα και ερευνητική δραστηριότητα συναφή με το
αντικείμενο της διδακτορικής διατριβής,
στ) καθηγητές ιδρυμάτων της αλλοδαπής και ερευνητές ερευνητικών οργανισμών της αλλοδαπής.
2. Τα μέλη της τριμελούς συμβουλευτικής επιτροπής
έχουν είτε ίδιο ή συναφές γνωστικό αντικείμενο, είτε ίδιο
ή συναφές επιστημονικό έργο με την προς εκπόνηση διδακτορική διατριβή. Ο αριθμός των αφυπηρετησάντων
μελών Δ.Ε.Π. που συμμετέχουν ως μέλη στην τριμελή
συμβουλευτική επιτροπή δεν δύναται να υπερβαίνει τον
έναν (1). Η τριμελής συμβουλευτική επιτροπή είναι αρμόδια για την υποστήριξη του υποψήφιου διδάκτορα κατά
τη διαδικασία εκπόνησης και συγγραφής της διδακτορικής διατριβής και την παρακολούθηση της προόδου της.
3. Ο επιβλέπων και τα μέλη της συμβουλευτικής επιτροπής δεν δικαιούνται αμοιβής ή άλλης αποζημίωσης
για την υποστήριξη της εκπόνησης της διδακτορικής
διατριβής.
4. Κάθε επιβλέπων/ουσα μπορεί να επιβλέπει έως οκτώ
(8), το ανώτερο, Υ. Δ. Στον αριθμό αυτό συμπεριλαμβάνονται οι Υ. Δ. με συνεπίβλεψη κατά το άρθρο 15 του
παρόντος κανονισμού.
5. Αντικατάσταση μελών Τριμελούς Συμβουλευτικής
Επιτροπής.
Αν κάποιο από τα μέλη της τριμελούς συμβουλευτικής
επιτροπής, συμπεριλαμβανομένου του επιβλέποντος,
εκλείψει ή αδυνατεί να εκπληρώσει τα καθήκοντά του,
έπειτα από αίτημα του ίδιου ή του υποψήφιου διδάκτορα, με απόφαση της Συνέλευσης του Τμήματος δύναται
να ορίζεται αντικαταστάτης του έως την ολοκλήρωση
της εκπόνησης της διδακτορικής διατριβής.
6. Μετακίνηση/συνταξιοδότηση επιβλέποντος/ουσας.
Αν ο επιβλέπων ή μέλος της τριμελούς συμβουλευτικής επιτροπής μετακινηθεί σε άλλο Τμήμα του ιδίου
ή άλλου Ανώτατου Εκπαιδευτικού Ιδρύματος (Α.Ε.Ι.) ή
αφυπηρετήσει, δύναται να συνεχίσει να κατέχει την ιδιότητα του επιβλέποντος της διδακτορικής διατριβής,
εφόσον συναινεί, και ο τίτλος απονέμεται από το Α.Ε.Ι.,
στο οποίο ανήκει το Τμήμα που ξεκίνησε η εκπόνηση της
διατριβής. Εάν δεν υπάρχει η απαιτούμενη συναίνεσή
του, τότε αντικαθίσταται με απόφαση της Συνέλευσης
του Τμήματος.
Άρθρο 8
Χρονική διάρκεια
1. Η ελάχιστη χρονική διάρκεια για την απόκτηση του
Διδακτορικού Διπλώματος είναι τρία (3) πλήρη ημερολογιακά έτη από την ημερομηνία ορισμού της Τριμελούς
Συμβουλευτικής Επιτροπής.
2. Η μέγιστη χρονική διάρκεια είναι έξι (6) πλήρη ημερολογιακά έτη από την ημερομηνία ορισμού της Τριμε-
λούς Συμβουλευτικής Επιτροπής.
3. Με απόφαση της Συνέλευσης του Τμήματος Τεχνολογιών Ψηφιακής Βιομηχανίας δύναται να παραταθεί
η ανώτατη χρονική διάρκεια εκπόνησης διδακτορικής
διατριβής, κατόπιν αιτήματος του/της ΥΔ και υποβολής
αναλυτικού υπομνήματος της Τριμελούς Συμβουλευτικής Επιτροπής (ΤΣΕ) στο οποίο θα περιγράφεται ανα-
λυτικά ο σοβαρός λόγος για τον οποίο ο/η ΥΔ αιτείται
παράτασης. Η ανώτατη χρονική διάρκεια της παράτασης
δεν μπορεί να ξεπερνάει τα τρία (3) ημερολογιακά έτη.
4. Ο Υποψήφιος Διδάκτορας μπορεί κατά τη διάρκεια
των σπουδών του/της στο Διδακτορικό Πρόγραμμα,
εφόσον δεν έχει υπερβεί την ανώτατη χρονική διάρκεια σπουδών, να ζητήσει, με επαρκώς αιτιολογημένη
αίτησή του, την αναστολή της ανωτέρω περιόδου μέχρι
δύο (2) έτη συνολικά. Ο χρόνος της αναστολής φοίτησης
δεν προσμετράται στην προβλεπόμενη μέγιστη χρονική
διάρκεια εκπόνησης Διδακτορικής Διατριβής. Κατά τη
διάρκεια της αναστολής φοίτησης δεν επωφελούνται
των δικαιωμάτων και των παροχών που προβλέπονται
για τους υποψήφιους διδάκτορες.
Άρθρο 9
Δικαιώματα και Υποχρεώσεις Υποψηφίων
Διδακτόρων
1. Οι διδακτορικές σπουδές προσφέρονται δωρεάν.
2. Οι υποψήφιοι διδάκτορες έχουν τα δικαιώματα
των φοιτητών μεταπτυχιακών προγραμμάτων σπουδών. Μέχρι και πέντε (5) έτη μετά την ολοκλήρωση της
Διδακτορικής τους Διατριβής, διατηρούν δικαιώματα
πρόσβασης, δανεισμού και χρήσης των ηλεκτρονικών
υπηρεσιών των πανεπιστημιακών βιβλιοθηκών.
3. Οι υποψήφιοι διδάκτορες δύνανται να συμμετέχουν
σε ερευνητικά έργα/προγράμματα του ΕΚΠΑ.
4. Υποτροφίες
Το ΕΚΠΑ δύναται να παρέχει υποτροφίες σε υποψήφιους διδάκτορες με κριτήρια αριστείας και σκοπό την
επιβράβευσή τους, όπως επίσης και ανταποδοτικές υποτροφίες για παροχή έργου ή για συμμετοχή σε ερευνη-
τικά και αναπτυξιακά έργα.
Οι υποτροφίες μπορούν να καλύπτονται είτε από
τα αποθεματικά του Ειδικού Λογαριασμού Κονδυλίων
Έρευνας είτε από πόρους αυτοχρηματοδοτούμενων
προγραμμάτων του ΕΚΠΑ, είτε από χρηματοδοτήσεις
ερευνητικών ή/και αναπτυξιακών προγραμμάτων, είτε
από χορηγίες, είτε από δωρεές νομικών και φυσικών
προσώπων, είτε από πόρους των Τμημάτων.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1857/26.03.2024
Οι υποψήφιοι:
- πρέπει να έχουν ολοκληρώσει το 1ο ή το 2ο ή το 3ο
έτος διδακτορικών σπουδών,
- δεν πρέπει να κατέχουν έμμισθη θέση στον δημόσιο
ή στον ιδιωτικό τομέα ούτε και να λαμβάνουν υποτροφία από οποιοδήποτε άλλο φορέα για το συγκεκριμένο
χρονικό διάστημα.
Έπειτα από πρόσκληση, οι υποψήφιοι διδάκτορες, που
πληρούν τους όρους και τις προϋποθέσεις, υποβάλλουν
αίτηση με τα απαραίτητα δικαιολογητικά για χορήγηση
υποτροφίας.
Ανάλογα με την πηγή χρηματοδότησης των υποτροφιών ορίζονται τα όργανα που είναι αρμόδια για τη διαδι-
κασία επιλογής των υποτρόφων (π.χ. Επιτροπή Ερευνών,
Συνέλευση Τμήματος κ.λπ.)
4.1 Υποτροφίες αριστείας
Προβλέπονται υποτροφίες με σκοπό την επιβράβευση
υποψήφιων διδακτόρων με εξαιρετική επίδοση στην
έρευνά τους. Ο ανώτατος αριθμός υποτροφιών ορίζεται
από τα αρμόδια όργανα ανάλογα με την πηγή χρηματοδότησης (ΕΛΚΕ, Συνέλευση Τμήματος, κ.λπ.).
Κριτήρια επιλογής για υποτροφίες αριστείας
- Έκθεση προόδου/εισήγηση από την τριμελή συμβουλευτική επιτροπή
- Ερευνητικό έργο
- Δημοσιεύσεις
- Συμβολή στο εκπαιδευτικό/εργαστηριακό/ερευνητικό έργο του Τμήματός τους
- Ατομική ή οικογενειακή οικονομική κατάσταση
4.2 Ανταποδοτικές υποτροφίες
Για τους υποψήφιους διδάκτορες προβλέπονται
ανταποδοτικές υποτροφίες για την παροχή ερευνητικού, επιστημονικού, διοικητικού, τεχνικού και λοιπού
υποστηρικτικού έργου των δραστηριοτήτων του Τμήματος. Το κόστος των υποτροφιών δύναται να βαρύνει
τον προϋπολογισμό έργων/προγραμμάτων τα οποία
χρηματοδοτούνται από ιδιωτικούς, διεθνείς και ίδιους
πόρους του άρθρου 230 του ν. 4957/2022, καθώς και
συγχρηματοδοτούμενων έργων του Εταιρικού Συμφώνου για το Πλαίσιο Ανάπτυξης (ΕΣΠΑ).
Υποχρεώσεις υποτρόφου
Ο/Η υπότροφος οφείλει:
- να προσφέρει εργασία από σαράντα (40) ώρες έως
ογδόντα (80) ώρες μηνιαίως στο Τμήμα Τεχνολογιών
Ψηφιακής Βιομηχανίας, εφόσον του ζητηθεί,
- να τηρεί τα οριζόμενα από το Τμήμα σχετικά με την
παρουσία του/της,
- να τηρεί τις προθεσμίες για την κατάθεση όλων των
δικαιολογητικών απόδοσης της υποτροφίας.
Σε περίπτωση που διαπιστωθεί συμπεριφορά ασυμβίβαστη με την ιδιότητα του/της υποτρόφου, τα αρμόδια
όργανα διακόπτουν άμεσα την υποτροφία.
Διαδικασία χορήγησης
Η υποτροφία καταβάλλεται μηνιαίως στο/στη δικαιούχο, έπειτα από γραπτή βεβαίωση, στην οποία αναγρά-
φεται ο ακριβής αριθμός ωρών παρουσίας.
Η βεβαίωση υπογράφεται από τον/την Πρόεδρο του
Τμήματος Τεχνολογιών Ψηφιακής Βιομηχανίας και σφραγίζεται από τη Γραμματεία του Τμήματος.
Κριτήρια επιλογής για ανταποδοτικές υποτροφίες
- Έκθεση προόδου/εισήγηση από την τριμελή συμβουλευτική επιτροπή.
- Ερευνητικό έργο
- Δημοσιεύσεις
- Συμβολή στο εκπαιδευτικό/εργαστηριακό/ερευνητικό έργο του Τμήματός τους,
- Ατομική ή οικογενειακή οικονομική κατάσταση
- Κοινωνικά κριτήρια (όπως ορφανοί, πολύτεκνοι, τρίτεκνοι, σοβαροί λόγοι υγείας, ΑΜΕΑ, μονογονεϊκή οικο-
γένεια, αδέλφια φοιτητές σε άλλη πόλη κ.ά.).
Το ανώτατο ύψος των ανταποδοτικών υποτροφιών
ανέρχεται στα 650€ για 80 ώρες.
5. Στους υποψήφιους διδάκτορες, με απόφαση της Συνέλευσης του Τμήματος, δύναται να ανατεθεί επικουρικό
διδακτικό έργο με ωριαία αντιμισθία σε προγράμματα
σπουδών πρώτου και δεύτερου κύκλου. Ως επικουρικό
διδακτικό έργο ορίζεται η επικουρία των μελών Διδακτικού Ερευνητικού Προσωπικού (Δ.Ε.Π.) κατά την άσκηση
του διδακτικού τους έργου, η άσκηση των φοιτητών, η
διεξαγωγή φροντιστηρίων, εργαστηριακών ασκήσεων,
η εποπτεία εξετάσεων και η διόρθωση ασκήσεων. Το
ανώτατο όριο ωριαίας αντιμισθίας, το οποίο βαρύνει
αποκλειστικά ιδιωτικούς, ιδίους και διεθνείς πόρους του
Ιδρύματος, είναι 8,12 €/ώρα.
6. Επιπλέον οι Υ. Δ., σύμφωνα με την ισχύουσα νομοθεσία και τα παρακάτω προβλεπόμενα:
- Έχουν τη δυνατότητα διεξαγωγής μέρους της έρευνάς τους σε άλλο ίδρυμα, ινστιτούτο ή ερευνητικό κέ-
ντρο της ημεδαπής ή της αλλοδαπής, με απόφαση της
Συνέλευσης του Τμήματος και με τη σύμφωνη γνώμη του
επιβλέποντα, ώστε να επιτευχθεί το βέλτιστο ερευνητικό
αποτέλεσμα.
- Ενθαρρύνονται να συμμετέχουν σε συνέδρια, ημερίδες κ.ά. τόσο στην ημεδαπή όσο και στην αλλοδαπή.
7. Οι υποψήφιοι διδάκτορες έχουν τις ακόλουθες υποχρεώσεις:
- υποχρεούνται σε ανανέωση εγγραφής ανά ακαδημαϊκό έτος.
- Οι υποψήφιοι διδάκτορες κάθε έτος, από Σεπτέμβριο
έως Δεκέμβριο, παρουσιάζουν προφορικά και υποβάλλουν και εγγράφως αναλυτικό υπόμνημα ενώπιον της
Τριμελούς Συμβουλευτικής Επιτροπής, σχετικά με την
πρόοδο της Διδακτορικής Διατριβής τους. Αντίγραφο
του υπομνήματος, καθώς και σχόλια επ’ αυτού από τον
Επιβλέποντα ή την Τριμελή Συμβουλευτική Επιτροπή
καταχωρίζονται στον ατομικό φάκελο του υποψηφίου.
Τα σχόλια περιλαμβάνονται στη συναρτώμενη ετήσια έκθεση προόδου που συντάσσεται από τον Επιβλέποντα σε
συνεργασία με τα μέλη της Συμβουλευτικής Επιτροπής. Η
έκθεση ακολουθείται από τεκμηριωμένη πρόταση του Επιβλέποντος και των λοιπών μελών της τριμελούς Συμβου-
λευτικής Επιτροπής, περί της συνέχισης εκπόνησης της
Διατριβής. Δεν έχουν υποχρέωση υποβολής υπομνήματος
οι Υ. Δ. που δεν έχουν συμπληρώσει τέσσερις (4) μήνες
εκπόνησης διατριβής μέχρι τις 31/8 του αντίστοιχου έτους,
- συνεργάζονται με τον επιβλέποντα και τα μέλη της
συμβουλευτικής επιτροπής για την υποστήριξη της εκπόνησης της διατριβής τους.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1857/26.03.2024
- παρέχουν επικουρικό διδακτικό έργο σύμφωνα με
τις ανάγκες των προγραμμάτων πρώτου και δεύτερου
κύκλου σπουδών του Τμήματος, κατόπιν υπόδειξης του
επιβλέποντος,
- πριν από την υποστήριξη της διδακτορικής τους διατριβής, υποβάλουν στη Γραμματεία του Τμήματος, σε
αρχείο Word ή Excel, κατάλογο των εργασιών τους που
έχουν δημοσιευθεί σε επιστημονικά περιοδικά (ελληνικά και διεθνή), πρακτικά συνεδρίων, βιβλιογραφικές
βάσεις δεδομένων και πλατφόρμες (Αcademia, Google
Scholar, Scopus, κ.λπ.). Η δημοσίευση πρέπει να έχει
πραγματοποιηθεί κατά τη διάρκεια της εκπόνησης της
διατριβής, δηλαδή από την εγγραφή του υποψήφιου
διδάκτορα έως και την 31η/12 του έτους ολοκλήρωσης
της διατριβής του,
- oι Υ. Δ. έχουν υποχρέωση να αναφέρουν τις πηγές των
ερευνητικών αποτελεσμάτων που κάνουν χρήση στην
έρευνά τους, ώστε να αποφεύγονται φαινόμενα λογοκλοπής και συναφών παραπτωμάτων. Οι Υ. Δ. κατά τη
διεξαγωγή της ερευνητικής δραστηριότητας, οφείλουν
να λαμβάνουν υπόψη τους και να μη θίγουν καθ’ οιονδήποτε τρόπο δικαιώματα διανοητικής ιδιοκτησίας τρίτων,
την οποία πρέπει να αποδίδουν στο δημιουργό της,
- σε όλες τις δημοσιεύσεις (σε περιοδικά, συνέδρια,
κεφάλαια βιβλίων, κ.ά.) που προκύπτουν από τη Διδακτορική Διατριβή, ο Υποψήφιος Διδάκτορας υποχρεούται να
δηλώνει ως ερευνητική διεύθυνση (affiliation): «Τμήμα
Τεχνολογιών Ψηφιακής Βιομηχανίας του Εθνικού και Καποδιστριακού Πανεπιστημίου Αθηνών» («Department of
Digital Industry Technologies, National and Kapodistrian
University of Athens») και την ηλεκτρονική διεύθυνση στον τομέα (domain) Τμήματος «@dind.uoa.gr»
ή «@uoa.gr».
8. Προκειμένου να επιτευχθεί η ολοκλήρωση της ακαδημαϊκής προσωπικότητας και της εκπαίδευσης των
Υποψηφίων Διδακτόρων στις απαιτήσεις του χώρου της
έρευνας και της διδασκαλίας, οι υποψήφιοι διδάκτορες
προετοιμάζονται σχετικά με την Άσκηση Ακαδημαϊκής
Εμπειρίας, η οποία διενεργείται εντός των δομών και
διαδικασιών του Τμήματος. Η Άσκηση Ακαδημαϊκής
Εμπειρίας αποτελείται από τρεις ενότητες:
α) Παρακολούθηση και παρουσίαση επιστημονικών
διαλέξεων. Το Τμήμα στηρίζει την ερευνητική προσπάθεια των Υποψηφίων Διδακτόρων μέσω της διοργάνω-
σης σεμιναρίων στα οποία συμμετέχουν είτε ως ακροατές είτε ως ομιλητές.
β) Συγγραφή Επιστημονικών Εργασιών και Ακαδημαϊκή Δεοντολογία. Ο επιβλέπων, η τριμελής και το Τμήμα
υποστηρίζουν και βοηθούν στη συγγραφή εργασιών
σχετικών με τα ερευνητικά αποτελέσματα της έρευνάς
τους τηρώντας την ακαδημαϊκή ηθική.
γ) Το Τμήμα υποστηρίζει την απόκτηση ακαδημαϊκής
εμπειρίας των Υ. Δ. μέσω της βιωματικής συμμετοχής
τους στην εκπαιδευτική διαδικασία υπό την καθοδήγηση
και επίβλεψη μελών Δ.Ε.Π., σύμφωνα με την ισχύουσα
νομοθεσία και όσα ορίζονται στον παρόντα κανονισμό.
Η Συνέλευση του Τμήματος προσδιορίζει επιμέρους
ζητήματα της Άσκησης Ακαδημαϊκής Εμπειρίας.
Άρθρο 10
Εκπόνηση της Διδακτορικής Διατριβής
1. Αλλαγή θέματος Διδακτορικής Διατριβής
Ο τίτλος της διδακτορικής διατριβής δύναται να τροποποιηθεί μερικώς για επιστημονικούς λόγους, με τη
σύμφωνη γνώμη του επιβλέποντος, ύστερα από αιτιολογημένη αίτηση του/της Υ. Δ. και απόφαση της Συνέ-
λευσης του Τμήματος. Η αίτηση τροποποίησης μπορεί να
υποβληθεί μέχρι την κατάθεση της εισηγητικής έκθεσης
της τριμελούς συμβουλευτικής επιτροπής.
Όταν το θέμα της διδακτορικής διατριβής αλλάζει πλήρως, ο/η Υ. Δ. έχει το δικαίωμα να καταθέσει εκ νέου
αίτηση και προσχέδιο. Στη συνέχεια ακολουθούνται οι
διαδικασίες επιλογής και επίβλεψης που προβλέπονται
στον Κανονισμό του Τμήματος, χωρίς να προσμετράται
ο χρόνος που έχει ήδη παρέλθει.
2. Γλώσσα συγγραφής διδακτορικής διατριβής.
Η Διδακτορική Διατριβή συντάσσεται σε γλώσσα που
αποφασίζει η Συνέλευση του Τμήματος, η οποία λαμβάνει υπόψη τη γλώσσα συγγραφής που έχει προτείνει ο
υποψήφιος διδάκτορας στην αίτησή του. Σε περίπτωση
που η γλώσσα της διατριβής είναι διάφορη της ελληνικής,
πρέπει να υποβάλλεται εκτενής περίληψη στην ελληνική
γλώσσα. Η γλώσσα συγγραφής αποφασίζεται στην απόφαση της Συνέλευσης με την οποία γίνεται δεκτή η εκπό-
νηση της διδακτορικής διατριβής. Η απόφαση μπορεί να
μεταβληθεί κατά τη διάρκεια εκπόνησης της διατριβής
κατόπιν αιτήματος του Υ. Δ. και σύμφωνης γνώμης της
οικείας τριμελούς Συμβουλευτικής Επιτροπής.
3. Οδηγίες συγγραφής Διδακτορικής Διατριβής.
Στην κάθε κατατιθέμενη και εγκρινόμενη διδακτορική
διατριβή, μνημονεύεται, σε εμφανές σημείο, η σύνθεση
της ΤΣΕ, καθώς και της Επταμελούς Εξεταστικής Επιτροπής της διδακτορικής διατριβής. Αναλυτικές οδηγίες για
τη συγγραφή Διδακτορικής Διατριβής βρίσκονται στον
διαδικτυακό τόπο του Τμήματος.
Άρθρο 11
Κρίση Διδακτορικής Διατριβής
1. Μετά την ολοκλήρωση της συγγραφής της Διδακτορικής Διατριβής, η τριμελής συμβουλευτική επιτροπή
δέχεται ή απορρίπτει αίτηση του υποψηφίου για τη δημόσια υποστήριξη και την αξιολόγησή της. Αν η Τριμε-
λής Συμβουλευτική Επιτροπή αποδεχτεί την αίτηση του
υποψηφίου συντάσσει αναλυτική εισηγητική έκθεση και
την υποβάλλει στη Συνέλευση του Τμήματος, ζητώντας
τον ορισμό επταμελούς εξεταστικής επιτροπής, εντός
προθεσμίας ενός (1) μήνα. Η Εισήγηση της τριμελούς
Συμβουλευτικής Επιτροπής όσο και το πρακτικό της
επταμελούς Εξεταστικής Επιτροπής αναφέρονται, μεταξύ άλλων, αναλυτικά στο περιεχόμενο της Διατριβής,
στην πρωτοτυπία της, στην ολοκληρωμένη προσέγγιση
του θέματος, καθώς και σε κάθε δημοσίευση του Υποψηφίου Διδάκτορα, αποτιμώντας τη συνάφειά της με τη
Διατριβή του, την ποιότητα και τη σημασία του περιεχομένου της, το κύρος και τη φήμη του περιοδικού ή του
συνεδρίου που δημοσιεύθηκε.
2. Για την ολοκλήρωση της Διδακτορικής Διατριβής,
απαιτείται ένας ελάχιστος αριθμός δημοσιεύσεων (που
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1857/26.03.2024
καθορίζεται από τη φύση του θέματος και την αντίληψη του Επιβλέποντος ως προς την ολοκλήρωσή της).
Οι δημοσιεύσεις αυτές θα πρέπει να έχουν τα εξής χαρακτηριστικά:
- Σε έναν αριθμό δημοσιεύσεων ο Υποψήφιος Διδάκτορας είναι ο βασικός συγγραφέας, όπως τεκμηριώνεται
από τη σειρά των συγγραφέων ή/και από σχετική έκθεση
του Επιβλέποντος.
- Όλες οι δημοσιεύσεις έχουν περιεχόμενο άμεσα σχετιζόμενο με τη Διατριβή.
- Όλες οι δημοσιεύσεις έχουν περιεχόμενο που χαρακτηρίζεται από πρωτοτυπία και συνιστά σημαντική
επιστημονική συνεισφορά.
- Ένας αριθμός δημοσιεύσεων έχει γίνει σε περιοδικά
ή σε συνέδρια εξαιρετικής ποιότητας.
3. Ως μέλη της επταμελούς εξεταστικής επιτροπής
ορίζονται υποχρεωτικά τα μέλη της τριμελούς συμβουλευτικής επιτροπής και τέσσερα (4) ακόμη μέλη, τα οποία
ανήκουν στις κατηγορίες των περ. α) έως στ) της παρ. 1
του άρθρου 7. Κατ’ ελάχιστον τέσσερα (4) από τα επτά (7)
μέλη της εξεταστικής επιτροπής είναι μέλη Διδακτικού
Ερευνητικού Προσωπικού που ανήκουν στο ΕΚΠΑ. Η
απόφαση της Συνέλευσης του Τμήματος για τον ορισμό
της επταμελούς εξεταστικής επιτροπής λαμβάνει υπόψη σχετική εισήγηση του επιβλέποντα για τα υπόλοιπα
τέσσερα μέλη.
4. Αν δεν κατατεθεί η εισήγηση της παρ. 1 προς τη
Συνέλευση του Τμήματος, τότε η διαδικασία μπορεί να
συνεχιστεί μόνο με απόφαση της Συνέλευσης κατόπιν
ειδικού αιτιολογημένου αιτήματος του Υ. Δ.
5. Αν η εισήγηση της Τριμελούς Εξεταστικής Επιτροπής
είναι αρνητική, ο Υ. Δ. μπορεί να επανέλθει με νέα αίτηση
προς την Τριμελή Εξεταστική Επιτροπή, με την οποία θα
καταθέτει νέα μορφή διατριβής ή/και άλλα συμπληρωματικά στοιχεία που θα υποστηρίζουν το αίτημά του.
Σε εξαιρετικές περιπτώσεις ο Υ. Δ. μπορεί να καταθέσει
ειδικό αιτιολογημένο αίτημα προς την Συνέλευση του
Τμήματος για να αιτηθεί τη συνέχιση της διαδικασίας,
παρά την αρνητική εισήγηση της Τριμελούς Εξεταστικής
Επιτροπής.
6. Η διδακτορική διατριβή υποστηρίζεται δημόσια από
τον υποψήφιο διδάκτορα, σε καθορισμένη ημερομηνία,
ενώπιον της επταμελούς εξεταστικής επιτροπής, η οποία
υποβάλει ερωτήσεις προς τον υποψήφιο. Η συνεδρίαση
για τη δημόσια υποστήριξη της διατριβής δύναται να
πραγματοποιηθεί και με τη χρήση μέσων τηλεδιάσκεψης, εφόσον δεν είναι δυνατή η φυσική παρουσία όλων
των μελών της εξεταστικής επιτροπής. Ο υποψήφιος
παρουσιάζει τα ερευνητικά του αποτελέσματα εντός
πενήντα λεπτών. Μετά την ολοκλήρωση της υποστήριξης της διατριβής, η επταμελής εξεταστική επιτροπή
συνεδριάζει χωρίς την παρουσία τρίτων, αξιολογεί τη
διδακτορική διατριβή ως προς την ποιότητα, την πληρότητα, την πρωτότυπη σκέψη και τη συμβολή της στην
επιστήμη και με βάση τα κριτήρια αυτά, εγκρίνει ή απορρίπτει την απονομή του διδακτορικού διπλώματος. Για
την απονομή του διδακτορικού διπλώματος απαιτείται
η σύμφωνη γνώμη και η θετική αξιολόγηση της διδακτορικής διατριβής από πέντε (5) τουλάχιστον μέλη.
7. Σε περίπτωση έγκρισης, η επταμελής εξεταστική
επιτροπή αξιολογεί τη Διδακτορική Διατριβή με τους
βαθμούς ΚΑΛΩΣ, ΛΙΑΝ ΚΑΛΩΣ ή ΑΡΙΣΤΑ. Υπάρχει δυνατότητα, έπειτα από απόφαση της Επιτροπής, να απο-
νέμεται, λόγω εξαιρετικής ποιότητας της διδακτορικής
διατριβής, ο διδακτορικός τίτλος με τη μνεία «Άριστα μετ’
επαίνου». Για την απόφασή της η Επιτροπή συντάσσει
Πρακτικό Αξιολόγησης.
8. Πριν από τη δημόσια υποστήριξη της διατριβής,
ο Υ. Δ. θα πρέπει να έχει συνεννοηθεί με τα μέλη της
επταμελούς Εξεταστικής Επιτροπής και να έχει διανείμει τα σχετικά αντίτυπα τουλάχιστον τρεις εβδομάδες
πριν από την ημερομηνία υποστήριξης της Διατριβής
του. Η υποστήριξη λαμβάνει χώρα σε εύλογο χρονικό
διάστημα από την ημερομηνία ορισμού της Επταμελούς
Εξεταστικής Επιτροπής. Με ευθύνη του επιβλέποντα κοινοποιείται σε εύλογο χρονικό διάστημα μέσω ηλεκτρο-
νικού ταχυδρομείου στα μέλη του Τμήματος ο τόπος και
ο χρόνος υποστήριξης.
9. Εάν κριθεί ότι η Διατριβή χρήζει περιορισμένων σε
έκταση διορθώσεων ή προσθηκών, η Επταμελής Εξεταστική Επιτροπή μπορεί να ζητήσει από τον υποψήφιο τις
απαραίτητες αλλαγές. Η Εξεταστική Επιτροπή μπορεί να
εξουσιοδοτήσει τον επιβλέποντα να ελέγξει την υλοποίηση από τον υποψήφιο των προτεινόμενων διορθώσεων
ή προσθηκών και να καταθέσει σχετική έγγραφη βεβαίωση στη Γραμματεία του Τμήματος.
10. Σε περίπτωση αρνητικής κρίσης της Επταμελούς
Εξεταστικής Επιτροπής, και εφόσον δεν έχει συμπληρωθεί η ανώτατη διάρκεια φοίτησης, ο Υποψήφιος Διδά-
κτορας έχει δικαίωμα να επανέλθει με αίτημα εξέτασης
αφού καταθέσει νέα μορφή διατριβής ή/και άλλα συμπληρωματικά στοιχεία που θα υποστηρίζουν το αίτημά
του. Πριν από τη νέα εξέταση από την Επταμελή Εξεταστική Επιτροπή πρέπει να έχει προηγηθεί αντίστοι-
χη έγκριση εκ μέρους της Τριμελούς Συμβουλευτικής
Επιτροπής.
11. Με την ημερομηνία έγκρισης της διδακτορικής διατριβής από την επταμελή εξεταστική επιτροπή αποκτάται
η ιδιότητα του διδάκτορα. Σε περίπτωση περιορισμένης
έκτασης διορθώσεων ή προσθηκών, η υλοποίηση των
οποίων ελέγχεται από τον επιβλέποντα, ως ημερομηνία
έγκρισης της διατριβής θεωρείται η ημερομηνία κατάθεσης της σχετικής έγγραφης βεβαίωσης του επιβλέποντα
προς τη Γραμματεία του Τμήματος. Η αναγόρευση από
τη Συνέλευση του Τμήματος έχει βεβαιωτικό χαρακτήρα.
Άρθρο 12
Αναγόρευση Καθομολόγηση Διδακτόρων
1. Το πρακτικό της Επταμελούς Εξεταστικής Επιτροπής (Ε.Ε.) διαβιβάζεται στη Γραμματεία του Τμήματος,
υπογεγραμμένο από τα μέλη της, σύμφωνα με τα αναφερόμενα στο άρθρο 11. Ενώπιον της Συνέλευσης του
Τμήματος, ακολουθείται η διαδικασία αναγόρευσης του
υποψηφίου σε Διδάκτορα.
2. Πριν από την αναγόρευσή του, ο διδάκτορας οφείλει
να καταθέσει τα ακόλουθα:
- Αίτηση για αναγόρευση-καθομολόγηση στη Γραμματεία του Τμήματος.
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1857/26.03.2024
- Κατάθεση διατριβής στη Γραμματεία του Τμήματος
σε ψηφιακή μορφή
- Κατάθεση διατριβής στο Ψηφιακό Αποθετήριο «ΠΕΡΓΑΜΟΣ».
- Κατάθεση διατριβής στο Εθνικό Κέντρο Τεκμηρίωσης.
Συγκεκριμένα:
(α) Η Γραμματεία του Τμήματος καταχωρεί τα απαιτούμενα από το Εθνικό Κέντρο Τεκμηρίωσης, στοιχεία του
Διδάκτορα στη σχετική ηλεκτρονική εφαρμογή (ιστότοπος: https://phdms.ekt.gr), σύμφωνα με τα αναφερόμενα
στο «Σύστημα Διαχείρισης και Ηλεκτρονικής Κατάθεσης
Διατριβών του Εθνικού Αρχείου Διδακτορικών Διατριβών» (Ε.Α.Δ.Δ.),
(β) ο Διδάκτορας, αφού λάβει σχετικό ηλεκτρονικό
μήνυμα στη διεύθυνση ηλεκτρονικού ταχυδρομείου
που έχει δηλώσει, είναι υπεύθυνος για την καταχώρηση
των απαιτούμενων από το Εθνικό Κέντρο Τεκμηρίωσης
αρχείων/δικαιολογητικών, στη σχετική ηλεκτρονική
εφαρμογή (ιστότοπος: https://phdms.ekt.gr), σύμφωνα
με τα αναφερόμενα στο Σύστημα Διαχείρισης και Ηλεκτρονικής Κατάθεσης Διατριβών του Εθνικού Αρχείου
Διδακτορικών Διατριβών (Ε.Α.Δ.Δ.).
3. Η ημερομηνία για την ορκωμοσία των νέων Διδακτόρων και η τελετή απονομής των Διδακτορικών
Διπλωμάτων ορίζεται από τον Πρόεδρο του Τμήματος.
Η αναγόρευση των υποψηφίων διδακτόρων σε διδάκτορες του Τμήματος γίνεται από τη Συνέλευση σε δημόσια
συνεδρίασή της. Η καθομολόγηση του/της Διδάκτορα
πραγματοποιείται από τον/την παριστάμενο/η Πρόεδρο του Τμήματος ως εκπρόσωπο του Πρύτανη (σε
περίπτωση απουσίας Κοσμήτορα ή Πρύτανη) και υπογράφεται.
4. Το κείμενο του/της Κοσμήτορα ή του/της Προέδρου
για την αναγόρευση των διδακτόρων, καθώς και ο όρκος
των διδακτόρων καθορίζονται στον Κανονισμό Μεταπτυχιακών και Διδακτορικών Σπουδών του ΕΚΠΑ.
Άρθρο 13
Πνευματικά δικαιώματα
1. Ο συγγραφέας της διδακτορικής διατριβής είναι ο
δικαιούχος του περιουσιακού και ηθικού δικαιώματος
πνευματικής ιδιοκτησίας, του περιεχομένου της διατριβής του, σύμφωνα με τον ν. 2121/1993, όπως ισχύει.
2. Τα δικαιώματα βιομηχανικής ιδιοκτησίας (π.χ. ευρεσιτεχνίες), που ενδεχομένως προκύψουν από τα αποτε-
λέσματα της έρευνας της διδακτορικής διατριβής και
μόνο, ανήκουν στον διδάκτορα, στον Επιβλέποντα Καθηγητή και στο ΕΚΠΑ, κατά τα νόμιμα ποσοστά. Μπορεί
δε, να ανήκουν και σε μέλη της ερευνητικής ομάδας τα
οποία έχουν συμβάλει σημαντικά στη δημιουργία και
την αξιοποίηση των παραπάνω ερευνητικών αποτελεσμάτων.
3. Δικαιώματα διανοητικής ιδιοκτησίας που προκύπτουν μετά το πέρας της Δ. Δ. λόγω της συνέχισης της
αντίστοιχης έρευνας στο εργαστήριο ανήκουν αποκλειστικά στον επιστημονικό υπεύθυνο αυτής της φάσης της
έρευνας ή και σε άλλους ερευνητές.
4. Για τα θέματα αυτά μπορεί να υπογραφεί σύμβαση
μεταξύ των μερών σε οποιοδήποτε στάδιο της έρευνας.
Άρθρο 14
Διαγραφή υποψηφίων διδακτόρων
1. Η Συνέλευση του Τμήματος Τεχνολογιών Ψηφιακής Βιομηχανίας, μετά την εισήγηση κατά πλειοψηφία
της Τριμελούς Συμβουλευτικής Επιτροπής, δύναται να
αποφασίσει τη διαγραφή υποψηφίου διδάκτορα εάν
συντρέχουν λόγοι, όπως ένας εκ των παρακάτω:
α) εφόσον δεν ανανεώσει την ετήσια εγγραφή του
β) εφόσον υπερβεί τη μέγιστη χρονική διάρκεια εκπόνησης διδακτορικής διατριβής, σύμφωνα με την ισχύ-
ουσα νομοθεσία
γ) κατόπιν αιτήσεως του υποψηφίου διδάκτορα
δ) εφόσον δεν υποβάλλει ετήσια αναλυτικά υπομνήματα σχετικά με την πρόοδο της διατριβής του
ε) εάν έχει παραβιάσει τις κείμενες διατάξεις προβαίνοντας σε πειθαρχικά παραπτώματα.
Άρθρο 15
Εκπόνηση Διδακτορικής Διατριβής με
συνεπίβλεψη
1. Προγράμματα σπουδών τρίτου κύκλου για την εκπόνηση διδακτορικής διατριβής με συνεπίβλεψη μπορούν
να διοργανώνονται από το Τμήμα Τεχνολογιών Ψηφιακής Βιομηχανίας σε συνεργασία με ένα (1) ή περισσό-
τερα Τμήματα του ίδιου ή άλλου Α.Ε.Ι. της ημεδαπής,
Ανώτατα Στρατιωτικά Εκπαιδευτικά Ιδρύματα, Ανώτατες
Εκκλησιαστικές Ακαδημίες, ερευνητικούς και τεχνολογικούς φορείς του άρθρου 13Α του ν. 4310/2014 (Α’ 258),
Ερευνητικά Πανεπιστημιακά Ινστιτούτα, την Ακαδημία
Αθηνών, το Ίδρυμα Ιατροβιολογικών Ερευνών της Ακαδημίας Αθηνών, καθώς και με Ιδρύματα της αλλοδαπής.
Δεν επιτρέπεται η σύμπραξη με εκπαιδευτικούς φορείς
μη τυπικής μεταλυκειακής εκπαίδευσης του ν. 3696/2008
(Α’ 177). Μεταξύ των συνεργαζόμενων φορέων καταρτίζεται Ειδικό Πρωτόκολλο Συνεργασίας (Ε.Π.Σ), το οποίο
εγκρίνεται από τις Συγκλήτους των πανεπιστημίων και
τα αρμόδια όργανα διοίκησης των άλλων φορέων.
Άρθρο 16
Βιομηχανικά Διδακτορικά
1. Στο Τμήμα Τεχνολογιών Ψηφιακής Βιομηχανίας δύνανται να εκτελούνται βιομηχανικά διδακτορικά σύμφω-
να με το Άρθρο 96 του ν. 4957/2022, την κοινή υπουργική
απόφαση υπ’ αρ. 1569/22-3-2023 (Β’ 1827) των Υπουργών Οικονομικών, Ανάπτυξης και Επενδύσεων και Παι-
δείας και Θρησκευμάτων και τις εκάστοτε προσκλήσεις
υποβολής προτάσεων έργων των ιδίων υπουργείων.
2. Υποψήφιοι που πληρούν τις προϋποθέσεις εγγραφής στο πρόγραμμα διδακτορικών σπουδών του Τεχνο-
λογιών Ψηφιακής Βιομηχανίας σύμφωνα με το Άρθρο 3
του παρόντος κανονισμού, δύνανται να υποβάλουν
αίτηση για την εκπόνηση διδακτορικής διατριβής σε
συνεργασία με επιχείρηση ή βιομηχανία, που εδρεύει ή
παράρτημά της λειτουργεί στην ημεδαπή, η οποία αφορά στη διεξαγωγή βιομηχανικής ή εφαρμοσμένης έρευ-
νας με σκοπό την εξαγωγή ερευνητικών αποτελεσμάτων
για την παραγωγή καινοτόμων προϊόντων ή υπηρεσιών.
Υποψήφιοι διδάκτορες που ήδη εκπονούν διδακτορική
διατριβή μπορούν να ενταχθούν στην κατηγορία των
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1857/26.03.2024
βιομηχανικών διδακτορικών εφόσον πληρούν τις προϋποθέσεις των σχετικών διατάξεων [κοινή υπουργική από-
φαση υπ’ αρ. 1569/22-3-2023 (Β’ 1827)] ή των εκάστοτε
σχετικών προσκλήσεων.
3. Για τα βιομηχανικά διδακτορικά ισχύουν τα άρθρα του παρόντος κανονισμού που ρυθμίζουν μετα-
ξύ άλλων την εγγραφή στο πρόγραμμα διδακτορικών
σπουδών, την επίβλεψη της διδακτορικής διατριβής, τα
δικαιώματα και τις υποχρεώσεις των Υποψηφίων Διδακτόρων, την κρίση της διδακτορικής διατριβής, και την
ανακήρυξη-καθομολόγηση των διδακτόρων.
4. Η συνεργαζόμενη επιχείρηση ή βιομηχανία υποδεικνύει έναν (1) εκπρόσωπό της με εμπειρία και γνώση
σχετική με το αντικείμενο της διδακτορικής διατριβής,
που έχει ως καθήκοντα την καθοδήγηση του υποψήφιου
διδάκτορα. Ο εκπρόσωπος της επιχείρησης ή βιομηχανίας δύναται να συμμετέχει, χωρίς δικαίωμα ψήφου, στις
συνεδριάσεις της τριμελούς συμβουλευτικής επιτροπής
και στην επταμελή εξεταστική επιτροπή, εκφράζοντας
τις απόψεις του.
5. Με πρωτόκολλο συνεργασίας μεταξύ του Εθνικού
και Καποδιστριακού Πανεπιστημίου Αθηνών, της συνεργαζόμενης επιχείρησης ή βιομηχανίας και του υποψή-
φιου διδάκτορα, το οποίο εγκρίνεται από τη Σύγκλητο
του Ιδρύματος, κατόπιν εισήγησης της Συνέλευσης του
Τμήματος Τεχνολογιών Ψηφιακής Βιομηχανίας, καθορίζονται οι ειδικότεροι όροι συνεργασίας για την εκπόνηση
διδακτορικής διατριβής στην επιχείρηση ή τη βιομηχανία και την εξαγωγή των ερευνητικών αποτελεσμάτων,
τη χρήση υποδομών του εξοπλισμού του Ιδρύματος,
αν η έρευνα διεξάγεται εντός του πανεπιστημίου, τις
υποχρεώσεις και τα δικαιώματα κάθε συμβαλλόμενου
μέρους, συμπεριλαμβανομένου του καθορισμού των
δικαιωμάτων πνευματικής ιδιοκτησίας επί του έργου που
διεξάγεται κατά τη διάρκεια εκπόνησης της διδακτορικής διατριβής.
6. Κατά τη διάρκεια εκπόνησης της διδακτορικής διατριβής ο υποψήφιος διδάκτορας δύναται να διεξάγει, εν
όλω ή εν μέρει, την ερευνητική του δραστηριότητα σε
χώρους της επιχείρησης ή βιομηχανίας, μετά από σύμφωνη γνώμη της τριμελούς συμβουλευτικής επιτροπής,
υπό την προϋπόθεση ότι εξασφαλίζονται η υποστήριξη
και η καθοδήγηση από τον επιβλέποντα και εφαρμόζονται οι διατάξεις του εσωτερικού κανονισμού λειτουρ-
γίας του Εθνικού και Καποδιστριακού Πανεπιστημίου
Αθηνών και του παρόντος κανονισμού.
7. Επιχειρήσεις ή βιομηχανίες που εδρεύουν ή έχουν
παράρτημα στην ημεδαπή δύναται να χρηματοδοτούν,
εν μέρει ή εν όλω, την εκπόνηση βιομηχανικού διδακτορικού. Η οικονομική διαχείριση της χρηματοδότη-
σης πραγματοποιείται μέσω του Ειδικού Λογαριασμού
Κονδυλίων Έρευνας (Ε.Λ.Κ.Ε.) του Α.Ε.Ι. Ο Επιστημονικός
Υπεύθυνος του έργου καθορίζεται με το πρωτόκολλο συνεργασίας της παραγράφου 14.4 του παρόντος κανονι-
σμού και είναι ο Επιβλέπων της διδακτορικής διατριβής.
8. Οι υποψήφιοι διδάκτορες που εκπονούν βιομηχανικά διδακτορικά, κατά τη διάρκεια των σπουδών
τους, ασφαλίζονται για παροχές σε είδος και σε χρήμα
στον Ηλεκτρονικό Εθνικό Φορέα Κοινωνικής Ασφάλισης (e-ΕΦΚΑ), εκτός αν είναι παράλληλα ασφαλισμένοι,
άμεσα ή έμμεσα, για υγειονομική περίθαλψη σε φορέα
ασφάλισης ασθενείας. Η υποχρέωση καταβολής ασφαλιστικών εισφορών ασφαλισμένου και εργοδότη, οι οποίες
υπολογίζονται επί του κατώτατου μισθού, βαρύνει τη
συνεργαζόμενη επιχείρηση ή βιομηχανία, εκτός εάν η εκπόνηση διδακτορικής διατριβής χρηματοδοτείται μέσω
της επιχείρησης ή της βιομηχανίας για την εκτέλεση έργου μέσω του Ειδικού Λογαριασμού Κονδυλίων Έρευνας
(Ε.Λ.Κ.Ε.), οπότε οι ασφαλιστικές εισφορές δύνανται να
βαρύνουν τον προϋπολογισμό του χρηματοδοτούμενου
έργου/προγράμματος του Ε.Λ.Κ.Ε.
Άρθρο 17
Μεταβατικές διατάξεις
1. Οι ήδη εγγεγραμμένοι/ες υποψήφιοι διδάκτορες
ολοκληρώνουν τις σπουδές τους σύμφωνα με τον παρόντα Κανονισμό.
2. Για όσα θέματα δεν ορίζονται στην ισχύουσα νομοθεσία, στον Κανονισμό Μεταπτυχιακών και Διδακτορι-
κών Σπουδών του Ε.Κ.Π.Α. ή στον παρόντα Κανονισμό,
αρμόδια να αποφασίσουν είναι τα όργανα του Τμήματος.
Η απόφαση αυτή να δημοσιευθεί στην Εφημερίδα της
Κυβερνήσεως.
Ο Πρύτανης
ΓΕΡΑΣΙΜΟΣ ΣΙΑΣΟΣ
ΕΦΗΜΕΡΙ∆Α TΗΣ ΚΥΒΕΡΝΗΣΕΩΣ
Τεύχος B’ 1857/26.03.2024
Ταχυδρομική Διεύθυνση: Καποδιστρίου 34, τ.κ. 10432, Αθήνα
ΤΗΛΕΦΩΝΙΚΟ ΚΕΝΤΡΟ: 210 5279000 - fax: 210 5279054
ΕΞΥΠΗΡΕΤΗΣΗ ΚΟΙΝΟΥ
Πωλήσεις - Συνδρομές: (Ισόγειο, τηλ. 210 5279178 - 180)
Πληροφορίες: (Ισόγειο, Γρ. 3 και τηλεφ. κέντρο 210 5279000)
Παραλαβή Δημ. Ύλης: (Ισόγειο, τηλ. 210 5279167, 210 5279139)
Ωράριο για το κοινό: Δευτέρα ως Παρασκευή: 8:00 - 13:30
Ιστότοπος: www.et.gr
Πληροφορίες σχετικά με την λειτουργία
του ιστότοπου: helpdesk.et@et.gr
Αποστολή ψηφιακά υπογεγραμμένων
εγγράφων προς δημοσίευση στο ΦΕΚ:
webmaster.et@et.gr
Πληροφορίες για γενικό πρωτόκολλο
και αλληλογραφία: grammateia@et.gr
Το Εθνικό Τυπογραφείο αποτελεί δημόσια υπηρεσία υπαγόμενη στην Προεδρία της Κυβέρνησης και έχει την ευθύνη τόσο για τη σύνταξη, διαχείριση, εκτύπωση και κυκλοφορία των
Φύλλων της Εφημερίδας της Κυβερνήσεως (ΦΕΚ), όσο και για την κάλυψη των εκτυπωτικών εκδοτικών αναγκών του δημοσίου και του ευρύτερου δημόσιου τομέα (ν. 3469/2006/Α΄ 131
και π.δ. 29/2018/Α΄58).
1. ΦΥΛΛΟ ΤΗΣ ΕΦΗΜΕΡΙΔΑΣ ΤΗΣ ΚΥΒΕΡΝΗΣΕΩΣ (ΦΕΚ)
• Τα ΦΕΚ σε ηλεκτρονική μορφή διατίθενται δωρεάν στο www.et.gr, την επίσημη ιστοσελίδα του Εθνικού Τυπογραφείου. Όσα ΦΕΚ δεν έχουν ψηφιοποιηθεί και καταχωριστεί στην
ανωτέρω ιστοσελίδα, ψηφιοποιούνται και αποστέλλονται επίσης δωρεάν με την υποβολή αίτησης, για την οποία αρκεί η συμπλήρωση των αναγκαίων στοιχείων σε ειδική φόρμα στον
ιστότοπο www.et.gr.
• Τα ΦΕΚ σε έντυπη μορφή διατίθενται σε μεμονωμένα φύλλα είτε απευθείας από το Τμήμα Πωλήσεων και Συνδρομητών, είτε ταχυδρομικά με την αποστολή αιτήματος παραγγελίας
μέσω των ΚΕΠ, είτε με ετήσια συνδρομή μέσω του Τμήματος Πωλήσεων και Συνδρομητών.
Tο κόστος ενός ασπρόμαυρου ΦΕΚ από 1 έως 16 σελίδες είναι 1,00 €, αλλά για κάθε επιπλέον
οκτασέλιδο (ή μέρος αυτού) προ σαυξάνεται κατά 0,20 €. Το κόστος ενός έγχρωμου ΦΕΚ από
1 έως 16 σελίδες είναι 1,50 €, αλλά για κάθε επιπλέον οκτασέλιδο (ή μέρος αυτού) προσαυξάνεται κατά 0,30 €.  To τεύχος Α.Σ.Ε.Π. διατίθεται δωρεάν.
• Τρόποι αποστολής κειμένων προς δημοσίευση:
Α. Τα κείμενα προς δημοσίευση στο ΦΕΚ, από τις υπηρεσίες και τους φορείς του
δημο σίου, αποστέλλονται ηλεκτρονικά στη διεύθυνση webmaster.et@et.gr με χρήση
προηγμέ νης ψηφιακής υπογραφής και χρονοσήμανσης.
Β. Κατ’ εξαίρεση, όσοι πολίτες δεν διαθέτουν προηγμένη ψηφιακή υπογραφή μπορούν
είτε να αποστέλλουν ταχυδρομικά, είτε να καταθέτουν με εκπρόσωπό τους κείμενα προς
δημοσίευση εκτυπωμένα σε χαρτί στο Τμήμα Παραλαβής και Καταχώρισης Δημοσιευμάτων.
• Πληροφορίες, σχετικά με την αποστολή/κατάθεση εγγράφων προς δημοσίευση, την ημερήσια κυκλοφορία των Φ.Ε.Κ., με την πώληση των τευχών και με τους ισχύοντες τιμοκαταλό-
γους για όλες τις υπη ρεσίες μας, περιλαμβάνονται στoν ιστότοπο (www.et.gr). Επίσης μέσω
του ιστότοπου δίδονται πληροφορίες σχετικά με την πορεία δημοσίευσης των εγγράφων, με
βάση τον Κωδικό Αριθμό Δημοσιεύματος (ΚΑΔ). Πρόκειται για τον αριθμό που εκδίδει το Εθνικό Τυπογραφείο για όλα τα κείμενα που πληρούν τις προϋποθέσεις δημοσίευσης.
2. ΕΚΤΥΠΩΤΙΚΕΣ - ΕΚΔΟΤΙΚΕΣ ΑΝΑΓΚΕΣ ΤΟΥ ΔΗΜΟΣΙΟΥ
Το Εθνικό Τυπογραφείο ανταποκρινόμενο σε αιτήματα υπηρεσιών και φορέων του δημοσίου
αναλαμβάνει να σχεδιάσει και να εκτυπώσει έντυπα, φυλλάδια, βιβλία, αφίσες, μπλοκ, μηχανογραφικά έντυπα, φακέλους για κάθε χρήση, κ.ά.
Επίσης σχεδιάζει ψηφιακές εκδόσεις, λογότυπα και παράγει οπτικοακουστικό υλικό.
Πείτε μας τη γνώμη σας,
για να βελτιώσουμε τις υπηρεσίες μας,  συμπληρώνοντας την ειδική φόρμα στον ιστότοπό μας.
Πείτε μας τη γνώμη σας,

[Source: 20240201857.pdf | Tokens: 44000]